CELEX: 62013TN0181
Language: sl
Date: 2013-03-29 00:00:00
Title: Zadeva T-181/13: Tožba, vložena 29. marca 2013 – Sharif University of Technology proti Svetu

1.6.2013   
            
            
               SL
            
            
               Uradni list Evropske unije
            
            
               C 156/47
            
         Tožba, vložena 29. marca 2013 – Sharif University of Technology proti Svetu
   (Zadeva T-181/13)
   2013/C 156/87
   Jezik postopka: angleščina
   
      Stranki
   
   
      Tožeča stranka: Sharif University of Technology (Teheran, Iran) (zastopnik: M. Happold, Barrister)
   
      Tožena stranka: Svet Evropske unije
   
      Predlogi
   
   Tožeča stranka Splošnemu sodišču predlaga, naj:
   
               —
            
            
               Prilogo k Sklepu Sveta 2012/829/SZVP z dne 21. decembra 2012, (1) Prilogo II k Sklepu Sveta 2010/413/SZVP z dne 26. julija 2010, (2) Prilogo k Izvedbeni uredbi Sveta (EU) št. 1264/2012 z dne 21 decembra 2012 (3) in Prilogo IX k Uredbi Sveta (EU) št. 267/2012 z dne 23. marca 2012 (4) razglasi za nične v delu, v katerem se nanašajo na tožečo stranko; in
            
         
               —
            
            
               toženi stranki naloži plačilo stroškov tožeče stranke v tem postopku.
            
         
      Tožbeni razlogi in bistvene trditve
   
   Tožeča stranka v utemeljitev tožbe navaja tri tožbene razloge.
   
               1.
            
            
               Prvi tožbeni razlog: s sprejetjem sklepa Sveta 2012/829/SZVP in Izvedbene uredbe Sveta (EU) št. 1264/2012 naj bi bili kršeni pravici tožeče stranke do obrambe in do učinkovitega sodnega varstva. Svet naj bi kršil svojo dolžnost obrazložitve, ker tožeča stranka na podlagi razlogov, ki jih je navedel, ni mogla razumeti podlage za uvedbo omejevalnih ukrepov proti njej. Svet naj bi kršil pravico tožeče stranke do obrambe, ker naj ji ne bi zagotovil dostopa do spisa o njej in ker naj bi bila posledica tega ta, da tožeča stranka ni mogla predstaviti svojega stališča o dokazih, ki so bili predloženi v utemeljitev ukrepov proti njej. Ker naj Svet ne bi obrazložil svojega sklepa in naj tožeči stranki ne bi zagotovil dostopa do spisa, naj bi bila prav tako kršena pravica tožeče stranke do učinkovitega sodnega varstva.
            
         
               2.
            
            
               Drugi tožbeni razlog: Svet naj bi storil očitne napake pri presoji glede sprejetja omejevalnih ukrepov proti tožeči stranki. Tožeča stranka zanika obtožbe proti njej in zahteva, da Svet natančno dokaže očitana dejstva.
            
         
               3.
            
            
               Tretji tožbeni razlog: omejevalni ukrepi proti tožeči stranki naj bi kršili njeno lastninsko pravico in naj bi bili nesorazmerni. Uvrstitev tožeče stranke naj ne bi bila opravljena v skladu s pogoji, ki jih določajo predpisi. Svet naj bi poleg tega povsem spregledal dejstvo, da tožeča stranka ni gospodarska družba, ampak visokošolski zavod, in posledice uvrstitve zanjo in za študente, fakulteto ter sodelavce.
            
         
      (1)  Sklep Sveta 2012/829/SZVP z dne 21. decembra 2012 o spremembi Sklepa 2010/413/SZVP o omejevalnih ukrepih proti Iranu (UL L 356, str. 71).
   
      (2)  Sklep Sveta [2010/413/SZVP] z dne 26. julija 2010 o omejevalnih ukrepih proti Iranu in razveljavitvi Skupnega stališča 2007/140/SZVP (UL L 195, str. 39).
   
      (3)  Izvedbena uredba Sveta (EU) št. 1264/2012 z dne 21. decembra 2012 o izvajanju Uredbe (EU) št. 267/2012 o omejevalnih ukrepih proti Iranu (UL L 356, str. 55).
   
      (4)  Uredba Sveta (EU) št. 267/2012 z dne 23. marca 2012 o omejevalnih ukrepih proti Iranu in razveljavitvi Uredbe (EU) št. 961/2010 (UL L 88, str. 1).